Llíria commemora el Dia de la Dona
08 de març de 2017

La ciutat de Llíria ha celebrat esta jornada del 8 de març, Dia Internacional de la Dona, amb l'entrega del Premi 'Grattia Maximilla', que en la seua segona edició ha reconegut la trajectòria i el treball d'una dona liriana en l'àmbit de la salut. Isabel Asensi Peñarrocha ha sigut la guardonada.

La doctora Asensi va treballar al Centre de Salut de Llíria com a metge de capçalera durant prop de 40 anys de manera íntegra i dedicada. Va començar la seua carrera en una època en què la majoria de metges eren hòmens i va lluitar perquè la dona també tinguera el seu lloc dins de la sanitat. La seua vinculació amb la ciutat de Llíria va ser absoluta i va arribar a ser regidora de l'Ajuntament entre els anys 1987 i 1991.

L'alcalde Manolo Civera ha volgut destacar "el valor de dones com Isabel Asensi, pioneres en els seus àmbits professionals i que han contribuït a trencar molts estereotips sexistes. Exemples com el seu ens permeten avançar cap a un futur en igualtat real tot i que encara hi ha molt que fer i requerix de la implicació de tota la societat".

Premis del concurs de cartells

Esta jornada ha servit també per a fer entrega del XVII Concurs de cartells "8 de Març, Dia Internacional de la Dona", que ha premiat els treballs artístics que contribuïxen a la sensibilització en esta jornada reivindicativa.

En la categoria de menors de 16 anys, la guanyadora en la modalitat local ha sigut la veïna de Llíria Alison Ariel Mamani, i en la modalitat primera ha sigut Alba Mª Fombuena Escrig.

En la categoria de majors de 16 anys, ha sigut guardonada en la modalitat local Lorena Gómez Palau, mentre que el premi en la modalitat primera ha recaigut en Juan Diego Ingelmo Benavente.

L'acte de commemoració del 8 de març a Llíria s'ha completat amb una conferència, a càrrec de l'arqueòleg municipal Vicent Escrivá, sobre el paper de la dona a les ciutats romanes de València, i l'actuació musical de la cantautora local María Faubel.